Nos Hugues, dux de Berguoinne, façons savoir à touz celz qui verront et orront cels présentes lettres, que comme Huedes nostre père, qui fu dux de Berguoinne, ait doné as homes de Rouvre, et outroié et quitté toute taille, et lor ait doné et outroié, quanque il avoit à Rouvre, en terres, en prez, en rantes, si comme il est contenu en ses lettres, que il baillai à ses devant diz homes de Rouvres, des quelles la tenours est tele. § Ge Huedes, dux de Berguoinne, faiz savoir à tous cels qui sont, et qui sont avenir, que ge ai quitté à mes homes de Rouvres toute taille, et lor ai doné et otroyé, quanque ge ay à Rouvre, en terres, en prez, en rantes, fors les hoirs Jehan Fortier, et Lambert Fortier, et lor hoirs, et Jehan Lou Deien, et ses frères, et lor hoirs, por mile setiers de blé, moitié froment, et moitié avoine, et por un giste de dix livres, et sis setiers d’avoine, à moi ou à mon commandement, chascun an, à paier. § Et est assavoir, que li Maires, et dui sergent soulement, desouz le Maiour, au regart des homes de Rouvres, seront establi en la ville devant dite. § Li homes devant dit ne se jostiseront, mais que por lou Maiour, et pour les dous sergenz devant diz, et li Maires, et li dui sergent, mais que por moi, ou por mon commandement ne se jostiseront. § Mi forfait de cele vile seront levé, à la menière et à la mesure que ge ay estably as diz homes, et seront rendu à moi, ou à mon commandement. § Et que ceste chose soit estable, ge ay confirmé ceste chartre de mon seal. Ce est fait à la seint Jehan, en l’an de l’Incarnation nostre Seigneur, mil CC et quinze, entrant novambre. § Nos Hugues, dux de Berguoinne, devant diz, ceste chartre nostre père loons et confirmons, si comme ele est contenue desus, sauf ce que après ge lor ay quitté lou giste devant dit, por lou banc de vin, que il ont outroié à moy et à mes hoirs à Rouvre, si comme il est contenu en la chartre que ge lor en ay baillé, dont la tenors est tele. § Nos Hugues, dux de Bergoinne, façons savoir à touz cels qui verront cels presentes lettres, que nos homes de Rouvre quittons et absolons à touz jorsmais dou giste que il devoient à nos et à noz hoirs chascun an, por lou banc de vin, que il ont outroié à nos et à noz hoirs, à tenir et à avoir en la dite ville de Rouvre. Et que ceste chartre soit ferme et estable à touz jors, nos avons confirmé cels présentes lettres de nostre seal. Ce est fait en l’an de nostre Seignor, mil deux cent et quarante et sept, ou mois de may. § Après ce, nos lor avons outroié, por lou profist de la vile, que nuls ne en nostre venue, ne senz nostre venue, ne preigne à Rouvre geline, ne pucin, ne chapon, ne oe, ne porc, ne chatron, se cil ne les veulent vandre, cui cele chose seront, ne coutre, ne cuissin, ne charroix, ne foin, ne estrain, se cil cui il seray ne lour vuet doner ou prester ou loyer. § Ensorquetout se aucuns se vuet mettre en la franchise de la vile, por quelque chose que il s’y mette, il si mettrai por le Maiour, et por les quatre escheviz, ou por cels qui dals deux seront en la vile. § Après ce, nos lor outroions que l’on ne puisse vondre de guaige, maison, ne borde, ne pré, ne terre, ne autre herietaige; mais se aucuns est detté, ou ploiges, li Maires et li quatre Eschevi lou doivent contraindre de payer, ou de bailler gaiges, ou pranre ses choses, ou son cors, tant que il ait vandu, ou fait pooir. § Et lor avons outroié, que landemain de feste seint Jehan, que il devront faire Maiour, que il lou facent as usaiges que il l’ont accostumé. Avec ce, nos lor avons outroié les Moigneaux en lor cense, au fuer des autres dou commun, en tel manière que li uns dals soit au faire Maiour, et jurez, et sergens, et au giter nostre rante de blé avec les escheviz, laquelle rante de blé, nostre home de Rouvre nos doivent jurer à randre dedans les Bordes, et s’il i avait defaut, nos nos tanriens au Maiour et ez jurez, et à cels qui giteroient lou blé, et à tous les autres de la vile, et à touz lor biens, et à toutes lor choses, de ce qui en défandrait. § Et lor avons outroié lou marchié de Rouvre, as usaiges et as costumes dou marchié de Nuys. § Après ce, nos volons et lor outroions, que qui sera pris de jors en forfait de blez ou de fruitaiges, que il soit en tele amande comme il ont usé, et se il est pris de nuit, il paiera sexante et cinc sols. § Li forfait et les amandes seront jugié par lou Maiour et por les quatre escheviz. Et se il avoit descort, nos ou nostre commandement lou ferions, et les amandes seront nos. § Li Maires, et li escheviz, et li sergent, se jostiseront por nos ou por nostre commandement. Et est assavoir que chascun an, quant li Maires et li quatre eschevi seront establi, il jureront que il morront, et feront mourre cels de Rouvre à nos molins de Faverne, ne à autre molins il ne pueent mourre, fors de Rouvre, par lor sairemenz. Et nos lor outroyons que il moillent à noz molins de Faverne, por autel moture comme il morroient as autres molins de la rivière. § Et que touttes cels choses soient estables et fermes à tousjours mais, nos avons baillié à nos homes de Rouvre cels présentes lettres, esquelles nos avons fait à mettre nostre séal, en témoignage de vérité. Ce fut fait en l’an de l’incarnation nostre Seigneur, mil CC et cinquante et neuf, ou mois de janvier.